b'\n_START_ARTICLE_\nValvi Strikaitien\xc4\x97\n_START_PARAGRAPH_\nValvi Strikaitien\xc4\x97 (s\xc3\xbcndinud 18. aprillil 1937 P\xc3\xa4rnus) on eesti t\xc3\xb5lkija ja diplomaat. 1992\xe2\x80\x931996 oli ta Eesti Vabariigi esimene suursaadik Leedus p\xc3\xa4rast iseseisvumise taastamist._NEWLINE_Valvi Strikaitien\xc4\x97 on p\xc3\xa4rit P\xc3\xa4rnust, ent elab Vilniuses. Ta l\xc3\xb5petas 1967. aastal Tallinna Pedagoogilise Instituudi, tema diplomit\xc3\xb6\xc3\xb6 teema oli "Koolinoorte lugemishuvid IV\xe2\x80\x93VIII klassini"._NEWLINE_Eesti esimese iseseisvumise taastamise j\xc3\xa4rgse suursaadikuna Leedus esitas ta oma volikirja 2. juunil 1992. Ta oli suursaadik kuni 1996. aasta septembrini, Eesti Vabariigi v\xc3\xa4listeenistusest lahkus ta 19. novembril 1996. Hiljem t\xc3\xb6\xc3\xb6tas ta Eesti Vilniuse saatkonnas kultuuri- ja pressin\xc3\xb5unikuna. 3. juulil 1997 sai ta Leedu presidendi Algirdas Brazauskase otsusega Leedu kodakondsuse, tekitades sellega pretsedendi, sest mitte \xc3\xbckski Eesti suursaadiku tiitli kandja ei olnud seni oma kodakondsust vahetanud._NEWLINE_Strikaitien\xc4\x97 on olnud Leedu eestlaste seltside eestvedaja ja S\xc4\x85j\xc5\xabdise liikumise toetaja. Ta on Leedu Kirjanike Liidu liige.'